Polisiebeampte dood ná skieteryDie polisiebeampte word Vrydagoggend in ‘n ambulans gelaai. (Foto: Rescue Care) ’n KwaZulu-Natalse polisiebeampte is dood nadat hy Vrydagoggend gedurende ’n skietery in Durban gewond is. Garrith Jamieson, woordvoerder van Rescue Care, sê in ’n verklaring die voorval het net ná 10:00 in Berea plaasgevind. Volgens Jamieson het die polisiebeampte met paramedici se aankoms op die toneel in die pad in Winterlaan gelê. Die polisiebeampte is aan ’n ventilator gekoppel in ’n poging om hom te stabiliseer voordat hy na die Netcare St. Augustine-hospitaal gehaas is. Hiér is paramedici deur ’n trauma-eenheid ingewag wat die pasiënt na ’n teater gehaas het. Jamieson het intussen bevestig dat die polisiebeampte egter in die teater aan sy beserings beswyk het. Maroela Media het ’n navraag aan die polisie gestuur en wag op terugvoer.